钦定古今图书集成/明伦汇编/氏族典/第363卷 > 《廖用贤尚友录》 > 任环
## 钦定古今图书集成/明伦汇编/氏族典/第363卷 > 《廖用贤尚友录》 > 任环

按《山西通志》：“环字应干，潞州人。年二十三，举庚子乡
试，甲辰登进士，知广平县，以才优调沙河。丁父忧，改
滑县，所在罢诛，求释冤狱，民咸悦之。升苏州府同知。
时倭寇犯境，环统兵力战，自书其姓名于腹背手足，
曰：‘死战吾责也，不可弃先人之遗体。兹用以识，庶得
收葬焉’。”闻者感泣。又与其兵同寝食，或连日夜粒米
不入口，或露宿草莽，植立泥淖中，未尝稍自异。由是
其兵日奋，败贼于上海之八团。方战时，环被三创，又
以积劳疽发于背。语子尔孝曰：“当与若共太平，否则
有臣死忠、妻死节、子死孝而已。归以是语尔母，吾不
能与妻子对泣帏榻间，泯泯以没也。”会报贼至，遂裹
疮出。海涛如山，南人习舟者皆失色，环独意气弥厉，
手剑麾舟师𢭏之，贼大败，俘斩百馀。又败之阴沙堡、
山南沙等处，贼望环斾，辄遁去。捷闻，擢山东按察司
佥事，整饬苏、松兵备。甲寅，贼犯苏，民争走入城，不得
入门，相抱号哭。环曰：“城视百姓重等耳，奈何弃之？”命
启门曰：“贼入，某请任其责。”全活者数十万。及贼至，以
计败之。诏进副使，荫一子，世袭千户。明年，倭寇平。丁
母忧。升山东布政司参政。寻卒。赠光禄卿，命有司建
祠苏州，以时致祭。